Дыгъэгъазэм и 10-р Футболым и дунейпсо махуэщ
Къэралпсо утыкум дыщегъэбжьыфIэ
ЦIыху мелуанхэр зытхьэкъуа футболым и махуэр дыгъэгъазэм и 10-м дуней псом щагъэлъапIэ.
Илъэс мин зыбжанэ и пэкIэ Iэпкълъэпкъым зезыгъэужь икIи зэштегъэу папщIэу къагупсыса мы спорт лIэужьыгъуэр нобэ зэхьэзэхуэ къудейуэ къэнэжыркъым, атIэ ар социальнэ Iуэхугъуэщ, хьэрычэтыщIэ инщ, уеблэмэ политикэ къызэрыгуэкIым къыпызыщэщ. ЦIыху мелуанхэм я дежкIэ футболыр дуней тетыкIэ, гъащIэм и купщIэ нэхъыщхьэ хъуащ.
Топджэгум теухуа псалъэхэм япэ дыдэу тхыдэтххэр ирихьэлIащ ди эрэм, и пэкIэ илъэс мин бжыгъэкIэ узэIэбэкIыжмэ, Китайм и къекIуэкIыкIар щаджым. Абы зэреджэу щытар «цу чю»-щ, «лъакъуэкIэ еуэн» къикIыу. Топ джэгуным и фIыгъэкIэ, Китайм и пасэрей зауэлIхэр сытым дежи лъэщт, IэпсынщIэлъэпсынщIэт, бэшэчт. Зэман дэкIри, «цу чю»-р Европэм къэсащ икIи инджылызхэм абы «футбол» (лъакъуэ топ) фIащщ, джэгукIэм и хабзэхэр зэхалъхьэри, зэпеуэхэр къызэрагъэпэщу щIадзащ. Иджы ар цIыху мелуанхэм я дэрэжэгъуэщ.
Абы дэри дызэрыхиубыдэр хуабжьу гуапэщ. Дызытет дунейми дызыхэс къэралми щIыналъэм и инагъкIи цIыху бжыгъэкIи увыпIэшхуэ щыдимыIэ пэтми, Къэбэрдей-Балъкъэрым къыщалъхуахэм, ящыгъ фащэм адыгэ ныпыр зи бгъэгум хэщIыхьа футболистхэр зыхэт «Спартак-Налшык» командэр Урысей Федерацэм щыцIэрыIуэщ.
Къэбэрдей-Балъкъэрым футболым зыщиужьын щIидзащ къэралым и чемпионатым щыджэгуну Налшык и «Спартак» командэр 1959 гъэм къызэрагъэпэща иужькIэ. СССР-м и етIуанэ лигэм и «Б» классым къыщыщIидзэри, абы ехъулIэныгъэ инхэр иIащ. Къапщтэмэ, 1965, 1970 гъэхэм РСФСР-м и чемпион хъуащ, 1972 гъэм япэ лигэм хыхьащ. Ди республикэм и командэ нэхъыщхьэм фIэщыгъэ зыбжанэ иIащ — «Спартак», «Автомобилист», «Эльбрус», аргуэру «Спартак», иджы «Спартак-Налшык» цIэр зэрехьэ.
2005 гъэм гуфIэгъуэшхуэ къытхуихьащ — япэ дивизионым етIуанэ увыпIэр щиубыдри, зэи къэмыхъуауэ, Къэбэрдей-Балъкъэрым и командэр къэралым и премьер-лигэм кIуащ. Абы щыхэта япэ илъэсым ебгъуанэ хъуащ, еханэ увыпIэм нэс щыдэкIуэтеяи къэхъуащ. АрщхьэкIэ футболыр иджыпсту спорт зэхьэзэхуэ къудейкъым, атIэ икIи мылъку зэдэжэщ. Абы пэлъэщакъым щIыдагъи, газ къыщIэшыпIи, уеблэмэ ирикъуу лэжьапIэ IэнатIэ къудеи зимыIэ ди республикэр. ИкIи 2012 гъэм и гъатхэм гуп нэхъыщхьэр ибгынащ. КъыкIэлъыкIуэ илъэсым абы игъэзэжыну хущIэкъуащ икIи а Iуэхугъуэм пэгъунэгъуащ. АрщхьэкIэ зэпэщIэуэ зэIущIэм Самарэ и «Крылья Советов»-р къыщытекIуащ.
Топджэгум ди щIыпIэм зэрызыщиужьа лъэхъэнэ кIэщIым къэрал псом я цIэр фIыкIэ щыIуащ адыгэ футболист щIалэхэу Iэпщэ Александр, Наурзокъуэ Юрэ, Ещтрэч Владимир, Лъэрыгу Виктор, КIурашын Олег, Гъубж Вячеслав, Наурыз Басир, Хьэпэ Заур сымэ, нэгъуэщI куэдми. КуэдкIэ уащыгугъ хъунущ щIалэщIэ ахъырзэманхэу Гуэщокъуэ Арсен, Абазэ Руслан, Щэуей Алихъан, Мэшыкъуэ Ислъам, Мырзэ Резиуан, ЛIуп Ислъам, Болэ Руслан хуэдэхэм. Хэт ищIэн абыхэм ящыщ зыгуэр къэралым и командэ къыхэхам хэту 2018 гъэм Урысей Федерацэм щекIуэкIыну дунейпсо чемпионатым щытлъагъункIи хъунщ, Бразилием, Германием, Аргентинэм, Испанием, нэгъуэщIхэми яхуэфащэу япэщIэту!
Иджыблагъэ Налшык щекIуэкIащ Къэбэрдей-Балъкъэрым футболымкIэ и мыгъэрей чемпионатым къыщыхэжаныкIахэр Iэтауэ щагъэлъэпIа зэIущIэ. Зэхьэзэхуэм и дыщэ медалхэр зыIэрыхьа Бабугент и «ЛогоВАЗ»-м, республикэм и кубокыр къэзыхьа «Бахъсэным», ветеранхэм я зэпеуэм щытекIуа Бахъсэн и «Эталон»-м, щыджэгу щIыпIэм елъытауэ нэхъыфIу къалъыта футболист щхьэхуэхэм, топ нэхъыбэ дэзыгъэкIа Мо-каев Азэмэт сымэ я саугъэт лъапIэхэр иратыжащ икIи псалъэ гуапэхэр хужаIащ КъБР-м спортымрэ туризмэмкIэ и министр АфIэунэ Аслъэн, футболымкIэ федерацэм и тхьэмадэ Болэ Хьэсин сымэ, нэгъуэщIхэми.
«Спартак-Налшыкым» къыпэплъэр сыт?
Урысей Федерацэм футболымкIэ и япэ дивизионым 2013 — 2014 гъэхэм щекIуэкI зэхьэзэхуэм и мыгъэрей Iыхьэр иухащ. «Спартак-Налшыкым» и дежкIэ ар зэфэзэщу щытауэ пхужыIэнукъым.
Iуэхур зэребгъажьэщ
Премьер-лигэм игъэзэжын папщIэ зэпэщIэуэ зэIущIэхэм хэта ди щIалэхэм загъэпсэхунуи къыкIэлъыкIуэ зэхьэзэхуэм зыхуагъэхьэзырынуи яIар зы мазэ закъуэщ. Ар, дауи, мащIэ дыдэт. КъищынэмыщIауэ, абыхэм я лъэр щIигъэхуат гъунэгъу дыдэ къахуэхъуа я хъуэпсапIэр къазэремыхъулIам. А псори узыгъэпIейтейт. Зэхьэзэхуэм и япэ джэгугъуэм къигъэлъэгъуащ «Спартак-Налшыкыр» къарукIи гупсысэкIи зэпеуэм зэрыхуэмыхьэзырыр. Ар Саранск бжыгъэшхуэкIэ къыщыхагъэщIащ.
Пэжщ, абы иужькIэ Нижнекамск и «Нефтехимик»-м Налшык щытекIуащ. АрщхьэкIэ къыкIэлъыкIуа джэгугъуийм псори наIуэ дыдэ къытщащIыжащ. Бадзэуэгъуэм къэнэжа тхьэма- хуитIми шыщхьэуIу мазэми зэрыщыту «Спартак-Налшыкым» текIуэныгъэм и IэфIагъыр зыхищIэфакъым икIи турнир таблицэм и епщыкIубланэ увыпIэм «ижыхьащ». Яужь къинэжар «Ангушт»-мрэ «Нефтехимик»-мрэт. ФокIадэри зэрыхуэфIа щыIэкъым.
Зэхьэзэхуэм и зэхуэдитIым нэблэгъауэщ ди щIалэхэр «къыщыбэдзэуэжар». Мыгъэрей зэхьэзэхуэр хуэмыхуу ирагъэжьами, я Iуэхухэр ирагъэфIэкIуэжауэ щIымахуэ зыгъэпсэхугъуэм ахэр техьащ. Жэпуэгъуэм и 1-м къыщыщIэдзауэ ирагъэкIуэкIа джэгугъуибгъум «Спартак-Налшыкыр» тхуэ щытекIуащ, зэ щыфIахьауэ аращ. Я хьэрхуэрэгъухэм топибгъу худигъэкIащ, езым и гъуэр къызэрыхагъэщIар тIэу къудейщ. А псом я фIыгъэкIэ епщыкIубланэ увыпIэм икIри, тхукIэ къыдэкIуэтеящ икIи япэ дивизионыр ирагъэбгынэнкIэ шынагъуэр щхьэщыкIуэтащ. Хьэлэмэтыращи, уеблэмэ премьер-лигэми щIэбэныфынущ, ещанэ — еплIанэ увыпIэхэм щытхэм яфIэкIуэда очко бжыгъэхэм 7-кIэ фIэкIа къызэрыкIэрымыхур къэплъытэмэ. АрщхьэкIэ апхуэдэ Iуэху абы щIэх зэрызэримыхуэнур гурыIуэгъуэщ.
Ди щIалэ нэхъыбэIуэ ягъэджэгуну къыхуагъэуват
Къэбэрдей-Балъкъэрым и Iэтащхьэу щыта, «Спартак-Налшыкыр» мылъкукIэ къызэзыгъэпэщ Къанокъуэ Арсен илъэситI-щы хъуауэ жеIэ ди командэм нэхъыбэу щыджэгун хуейр ди республикэм къыщалъхуа, зыщызыгъэса щIалэщIэхэр зэрыарар. Апхуэдэу щыт пэтми, Iуэхур зэрыкIуатэр хуэм дыдэурэщ. Абы щыгъуэми Щэуей Алихъан, Абазэ Руслан, Гуэщокъуэ Арсен сымэ щIэх-щIэхыурэ губгъуэм кърагъэхьэ хъуа иужькIэщ налшыкдэсхэм я джэгукIэр щызэтеувэжар. Апхуэдэ дапщэ чэзур къалъымысу Урысейм и щIыпIэ куэдым къыщыщIидзар?!
«Спартак-Налшыкыр» Къэбэрдей-Балъкъэрым и дэрэжэгъуэхэм ящыщ зыщ икIи абы и фащэр зыщыгъыпхъэр нэхъыбэу адыгэ, балъкъэр щIалэхэрщ. Зыми жиIэркъым хамэ щIыпIэ кърашахэр кърагъэблэгъэн хуэмейуэ. Ди щIалэгъуалэр зыдэплъеинухэр, зыгъэсэфынухэр, шэч хэмылъу, къешэлIапхъэщ. Ауэ ахэр куэдыIуэ щыхъуам и деж дыдейхэр лей къохъу. Иужьрей илъэс зыхыблым ар ди нэгу щIэкIащ — къэралым и командэ нэхъыфIхэм ядэхъуныр, абыхэм япэщIэтыфыныр я щхьэусыгъуэу дэнэ щIыпIи футболистхэр кърашащ, мылъкушхуэ трагъэкIуадэу. Иджы дэнэ ахэр здэщыIэр? Премьер-лигэм нэхъыбэр дэкIуэдащ. Къэнахэри «Спартак-Налшыкым» щIыхэтыр загъэлъэгъуэну хуейщи аращ — ахъшэ нэхъыбэ къыхуэзыгъэтIылъымкIэ яунэтIынущ. Ди щIалэхэр аракъым. Абыхэм ящIэ щалъхуа щIыпIэм и щIыхьыр зэрахъумэр, я джэгукIэм я благъэхэр, Iыхьлыхэр, ныбжьэгъухэр, гъунэгъухэр зэрыкIэлъыплъыр икIи зыщIрагъэхмэ, зэрагъэукIытэжынур.
Стадионым цIыху мини къекIуэлIэжыркъым
Топджэгушхуэр щIыщыIэри, ар зыгъэдахэри кIэлъыплъхэрщ. Стадион нэщIым джэгукIэ удэзыхьэх щекIуэкIыркъым. ФIыуэ ялъагъу командэм дэщIын папщIэ, блэкIа лIэщIыгъуэм и 60 — 80 гъэхэм Iэпэ дэупIэ имыIэу цIыхур Iуву къекIуалIэу щытауэ жыпIэкIэ иджырей щIэблэм я фIэщ мыхъунри Iуэхум хэлъщ. Налшык и «Спартак» стадионым мин 20-м нэс къыщекIуалIэ къэхъурт! Премьер-лигэм кIуэн и пэкIи а мин зыбгъупщIыр мардэт.
Къэралым и гуп нэхъыщхьэм зэрыхэта илъэс зытхухым ди цIыхухэр щигъэкIащ. Дунейм и футболист лъэщхэм еплъыну япэ лъэхъэнэм куэд къекIуэлIащ, уеблэмэ пкъохэм зыкIэращIауэ фIэкIа тIысыпIэрэ увыпIэрэ къазылъымысахэри яхэту. АдэкIэ, хуэм-хуэмурэ, кIэрыхуащ. Премьер-лигэм щыхэта илъэсхэм иужь минищ-плIыт стадионым екIуэлIэжыр. ПщIэншэу щрагъэхьэми а бжыгъэм зэрызихъуэж щыIэтэкъым. Нэрылъагъут щIэщыгъуэр зэрикIар.
БлэкIам къыпхуегъэгъэзэжынукъым. Абы дерс къыхэпхын хуейуэ аращ. ЦIыхур ди стадионым щIемыкIуэлIэжым щхьэусыгъуэ зыбжанэ иIэщ. Псом япэрауэ, телевиденэмрэ интернетымрэ апхуэдизу заужьащи, уи унэм ущIэсыжу, теплъэгъуэ нэхъ хьэлэмэтхэм къытрагъэзэжу сыт хуэдэ джэгугъуэри уагъэлъагъу. ЕтIуанэрауэ, цIыхухэр тыншыпIэ, дэрэжэгъуэ нэхъ мэлъыхъуэ. Налшык и «Спартак» стадионым укIуэмэ ахэр щыбгъуэтынур закъуэтIакъуэрэщ. Уэшхыр къыптешхэу е дыгъэм уижьэу, табло къудейр дахэ-дахэу мылажьэу… илъэс тIощI и пэкIэ зэрыщытам зыкIи зимыхъуэжауэ къыпфIощI. Мылъку зэгъэзэхуэнми къыдэхуэркъым. Стадионыр щынэщIкIэ, хъунутэкъэ сабийхэмрэ цIыхубзхэмрэ пщIэншэу ирагъэхьэ?! Абыхэм цIыхухъу балигъхэри къыздашэнт. Ягъэ кIынтэкъым студентхэми зыгуэрхэр худачыхамэ. Апхуэдэу щIыпIэ куэдым щыхабзэщ.
ЦIыхур стадионым щIемыкIуэлIэжым и щхьэусыгъуэ нэхъыщхьэр «Спартак-Налшыкым» ди щIыпIэм къыщалъхуа куэд зэрыхэмытырщ. Хамэ защIэкIэ зэхэгъэува гупым дэщIыну хуейр мащIэщ, уи щIыхьыр яхъумэ пэтми.
Мы зи гугъу тщIа псори хуабжьу егупсысауэ унафэ тэмэм зытещIыхьыпхъэщ. Абыхэм ядэщIыгъужын хуейщ цIыхухэр стадионым къызэрыкIуэнумрэ зэрыкIуэжынумрэ ящыгъэпсынщIэныр. Псом хуэмыдэу къуажэ пхыдзахэм къикIахэм.
Тренерхэм я деж къыщынэрэ?
Мыгъэрей зэхьэзэхуэм и кIэухым хъыбар къэIуащ Красножан Юрэ «Спартак-Налшыкым» къигъэзэжу. Абы и пэкIэ ар Грознэ и «Тэрчым» къыIуагъэкIат и гъэсэнхэр кIэух увыпIэхэм ящыщ зым зэрыщытым къыхэкIыу. Тренер цIэрыIуэм и унафэм щIэту ди командэр премьер-лигэм зэрыкIуар икIи пщIэ иIэу зэрыхэтар ящIэжырти, куэд а Iуэхугъуэм щыгуфIыкIащ. Абы щыгъуэми егупсы-сакъым япэрей мылъкум хуэдиз иджы «Спартак-Налшыкым» зэрыхухамыхыжынум (ику иту махуэ къэс сом мелуаным щIигъу), хамэ футболистхэр ягъэджэгун папщIэ щIыхухахыни щIыщымыIэм. Езы Красножани ар къыгуроIуэ. Абы къыхэкIыу зэкIэ къигъэзэжын Iуэху зэрихуэркъым. ЩытыкIэм фIыкIэ зихъуэжмэ, итIанэ упэплъэ хъунущ.
Мыгъэрей зэхьэзэхуэм и иужьрей джэгугъуэхэм яIа ехъулIэныгъэфIхэм щхьэкIэ къэмынэу, Шыпш Тимур тренер нэхъыщхьэ къулыкъум тегъэкIын хуейуэ къэзыгъэувхэр мащIэкъым. Апхуэдэу къэхъункIи хъунущ, дыгъэгъазэм и 31-м зэгурыIуэныгъэр зэриухым къыхэкIыу. Ауэ сытым зихъуэжыну абы иужькIэ? Иджыри къэс зэрыщытам хуэдэу мазэ бжыгъэкIэ улахуэр, саугъэтхэр кърамытмэ футболистхэр нэхъ яхуэджэгуну? ФIэщщIыгъуейщ.
Иджыблагъэ хъыбар къэIуащ МВД-м Экономикэ щIэпхъаджагъэхэм ебэнынымкIэ и управленэм «Спартак-Налшыкыр» щIипщытыкIыу. Абы кърикIуэнур зэкIэ жыIэгъуейщ, ауэ а IэнатIэр фIырыфIкIэ зыми зэрыхуэмыкIуэр гурыIуэгъуэщ.
Гъатхэ пщIондэ
Зэхьэзэхуэм щыпащэнур дызыхуэкIуэ гъатхэм и пэщIэдзэрщ. Абы щрагъэкIуэкIыну джэгугъуэ пщыкIущым мазищым щIигъукIэ зыхуагъэхьэзырынущ. Иджыри къэс щыIа 23-м трагъэкIуэдар зы мазэщ. Ар зэпеуэр гъэмахуэм щIадзэу гъатхэкIэм яухыу илъэситI и пэкIэ зэраубзыхуам и щыщIэныгъэхэм ящыщ зыщ. Апхуэдэу щыт пэтми, ягъэува хабзэм зыдегъэкIупхъэщ икIи ехъулIэныгъэм щIэбэнын хуейщ. Ауэ сыт хуэдэ щытыкIэ иIэу «Спартак-Налшыкыр» гъэ техьэну? А упщIэр зэкIэ жэуапыншэу къонэ.
ЩIэупщIэ и куэдщ
Мыгъэрей зэхьэзэхуэм и пэщIэдзэм «Спартак-Налшыкым» и футболист щIалэщIэ Мырзэ Резиуан етIуанэ дивизионым хэт Рязань и «Звезда»-м бэджэнду иратащ.
Адыгэ щIалэщIэ зыбжанэ Урысейм и щIыпIэ куэдым щыхэгуэшащ, я лъэр ягъэбыдэу къагъэзэжыныр я хъуэпсапIэу. Резиуан ар къехъулIауэ жыпIэ хъунущ. ИлъэскIэ бэджэнду зрата Рязань и командэм абы псынщIэу зыкъыщызэкъуихащ икIи гупым и пашэ хъуащ. Ар, адрейхэми хуэдэу, гулъытэншэу къызэрынэнум шэч хэлътэкъым «Россия-2» телеканалымкIэ Урысей Федерацэм и кубокым теухуа зэпеуэм и 1/8-нэ, 1/4-нэ Iыхьэхэр къимыгъэлъэгъуатэмэ.
Зэрыкъэралу ялъэгъуащ Мырзэ Резиуан и ныбжьым емылъытауэ, Iэзагъ ин зыбгъэдэлъ футболист ахъырзэману зэрыщытыр. Абы и фIыгъэкIэ етIуанэ дивизионым хэт Рязань и «Звезда»-р премьер-лигэм и пашэхэм ящыщ, Европэм и лигэм зыкъыщызыгъэлъагъуэ Краснодар и «Кубань»-м текIуащ. АдэкIэ къыпэщIэта «Краснодар»-ри игъэтыншакъым. Мырзэм абы бжыгъэр къыщызэIуихат икIи етIуанэ топыр щыдагъэкIми къыхэжаныкIат. АрщхьэкIэ 2:3-уэ къыхагъэщIащ. НэхъапэжкIэ «Звезда»-м Мэзкуу и «Торпедо»-ри зэпеуэм къыхигъэкIат, Резиуан дигъэкIа топым и фIыгъэкIэ.
А зэIущIэхэм яужькIэ Мырзэм щIэупщIэшхуэ иIэ хъуащ. Иджы ар ирагъэблэгъэну хуейщ премьер-лигэм пашэныгъэр щызыIыгъ Мэзкуу и «Локомотив»-м, бэлыхь куэд зригъэшэча Мэзкуу и «Торпедо»-мрэ «Краснодар»-мрэ. Ди жагъуэ зэрыхъущи, аргуэрри «Спартак-Налшыкым» кIэщIашыну къыщIэкIынщ.
Гъуащхьауэхэр
КъыхэжаныкIахэр
2013 гъэм и етIуанэ Iыхьэм «Спартак-Налшыкым» папщIэ футболисти 9-м топ 20 дагъэкIащ. Мис ахэр:
Щэуей Алихъан Щэуей Алихъан — 4
Руа Флорес — 4
Чеботару Евгений — 3
Коронов Игорь — 2
Буйтрагэ Тамайэ — 2
Гуэщокъуэ Арсен — 2
Сирадзе Давид — 1
Аверьянов Алек- сей — 1
Ди щIалэхэм къапэщIэту «Химик»-м щыджэгуа Коротковым езым и гъуэм зы топ дигъэкIыжащ.
Ди псалъэгъухэр
Мэшыкъуэ Ислъам: «Барселона»-м сыщыджэгуну сыщIохъуэпс
И ныбжьыр илъэс пщыкIуий хъууэ аращ Мэшыкъуэ Ислъам, ауэ «Сатурн»-м, «Динамо»-м, ЦСКА-м я футбол школхэм щыджэгуну хунэсащ. Иджы Владикавказ и «Алания»-м и гъуащхьауэ нэхъыфIхэм ящыщ зыщ. Нобэ ар ди псэлъэгъущ.
Мэшыкъуэ Ислъам — Джэгун щыщIэздзар Налшыкщ. Адрей щIалэ цIыкIухэми хуэдэу, пщIантIэм топыр куэдрэ къыщетхуэкIырт. Абыхэм я нэхъыбэм футбол секцэм зыщагъасэрт икIи сэри сыздашащ. Си адэ-анэм япэщIыкIэ ар къысхуадакъым, ауэ увыIэгъуэ имыIэу селъэIурти, ягу къысщIэгъуащ. Ахэр гузавэрт си лъакъуэр ягъэузынкIэ е нэгъуэщI фэбжь гуэр згъуэтынкIэ. ИкIэм-икIэжым, си къуэшым дэрэ зэгъусэу секцэм даутIыпщащ.
— «Спартак-Налшыкым» и академиера?
— Хьэуэ, «Спартак-Налшыкым» сэ зэи сыщыджэгуакъым. Налшык дэт курыт еджапIэ №4-м футболым хухэха и класс щхьэхуэращ сыздэкIуар. Си ныбжьыр илъэс пщыкIутху хъуа иужькIэ, Мэзкуу саутIыпщыну адэ-анэм селъэIуу щIэздзащ. Аргуэру си мурадыр къызэхъулIащ икIи «Сатурн»-м и гъэсэнхэм сахэхуащ. Илъэс дэкIыу ар щызэхэщэщэжым, «Динамо»-м срагъэблэгъащ, иужькIэ ЦСКА-м сашащ. А псом иужькIэщ «Алания»-р къыщызэджар.
— ЦСКА-м укъэнэну Iэмал щыIэтэкъэ?
— Си фIэщ хъуркъым. ЩIалэгъуалэ гупым я тренер Гришиным фIыуэ сыкъыщIимылъэгъуар сщIэртэкъым. Си джэгукIэм кIэлъыплъыну абы куэдым зыкъыхуагъазэрт, тренер цIэрыIуэ Непомнящий Валерий яхэту. АрщхьэкIэ зыри къикIакъым. Си цIэр игу иримыхьагъэнкIи хъунщ.
— «Алания»-м къищынэмыщIа, зыгуэрхэр къыпщIэупщIа?
— «Краснодар»-р къызэджащ, ауэ сэ «Алания»-р къыхэсхащ. Ар псэкIэ нэхъ спэгъунэгъущ, сыкъыщалъхуа щIыпIэми пэжыжьэкъым.
— «Спартак-Налшыкыр» къыпщIэупщIэхакъэ?
— Си деж апхуэдэ хъыбар зэи къэсакъым.
— Ущалъхуа Налшык къалэм укIуэжауэ «Алания»-м папщIэ япэ топыр щыдэбгъэкIам сыт хуэдэ гурыщIэхэр уиIа?
— Япэ топыр укъыщалъхуа къалэм щыдэбгъэкIыну куэд и уасэщ! Дэрэжэгъуэ ин къызитат. ИужькIэ си ныбжьэгъухэр къэпсалъэурэ къызэхъуэхъуащ, сытрагъэгушхуащ. Стадионым дыкъыщикIыжми куэд гуапэу къысIущIащ.
— «Спартак-Налшыкым» дэщIхэм зыкъыпхуагъэгусакъэ? Сыти жыIи уэ дэбгъэкIа топым налшыкдэсхэр кубокым щIэбэнынухэм къахигъэкIащ.
— КъыздэгушыIэхэрт, ди командэр букIащ, жаIэурэ. Ауэ зыми зыкъысхуигъэгусакъым.
— ИужькIэ «Химик»-м лъэдакъэкIэ топ худэбгъэкIащ. Нэхъапэми апхуэдэхэр къохъулIэу щытауэ жыпIащ.
— Пэжщ, ЦСКА-м и гъусэу зыщызгъасэм мызэ-мытIэу апхуэдэу топхэр дэзгъэкIащ.
— Владикавказ къалэр дауэ къыпщыхъурэ?
— Налшык сыщыщыIэм Владикавказ дыкъакIуэурэ щIэх-щIэхыурэ топ дыджэгуащ. Къалэр щэхущ, дахэщ икIи сигу ирохь. Апхуэдэу щыт пэтми, Налшык хуэзгъэдэн зыри щыIэкъым. Ар, уеблэмэ Мэзкууи Санкт-Петребурги йзогъэфIэкI.
— Налшык щIэх-щIэхыурэ укъэкIуэжрэ?
— Зыгъэпсэхугъуэу махуитI-щы къыщытхукъуэкIым и деж, Iэмал имыIэу, Налшык сыкъокIуэж, си адэ-анэр, Iыхьлыхэр слъагъун папщIэ.
— Уи къуэшыр «Спартак-Налшыкым» иджыпсту хэтщ. Сыт хуэдэ зэфIэкIхэр иIэ?
— Хьэчим дэрэ зэгъусэу дыкъалъхуащ. Футболым зыхуегъэсэн, джэгун здыщIэддзащ. АрщхьэкIэ ди гъуэгухэр Мэзкуу сыщыкIуэм зэбгъэдэкIащ. Хьэчим гъуащхьэхъумэныкъуэщ. Ар лъакъуэ сэмэгумкIэ нэхъ Iэзэу топым йоуэ, сэ ижьымкIэ нэхъ сыIэкIуэлъакIуэщ. Абы псынщIагъ хъарзынэ хэлъщ, Iэзагъи бгъэдэлъщ. Нэхъапэм сыт щыгъуи къызжаIэрт, си къуэшыр сэ нэхърэ нэхъыфIу джэгуу. СызэригугъэмкIэ, Хьэчим Iэмал псори иIэщ «Спартак-Налшыкым» и балигъ гупым хыхьэну.
— Псоми ящIэ «Алания»-м мылъкукIэ и Iуэхухэр иджыпсту зэрымыщIагъуэр. Ар уэри зыхэпщIэркъэ?
— Сэ иджыри сыщIалэщ, абы къыхэкIыу мылъку зэгъэпэщыным сегупсысыщэркъым.
— Ислъам, уи цIэм хуэфэщэну уэ диныр уи фIэщ хъурэ?
— Шэч хэмылъу. Владикавказ и мэжджытыр здэщыIэ щIыпIэр сощIэ, ауэ зэкIэ абы сыкIуэну сыхунэсакъым.
— Кавказыр шхыныгъуэ зэмылIэужьыгъуэхэмкIэ хуабжьу къулейщ. Уэ сытра нэхъ къапщтэр?
— Къущхьэ дэлэнхэр хуабжьу сфIэфIщ, ауэ адыгэ шхыныгъуэхэм япэсщIын щыIэкъым. Псом хуэмыдэу джэдлыбжьэмрэ лэкъумымрэ.
— Футболым ехьэлIауэ сыт хуэдэ хъуэпсэгъуэ уиIэ?
— Иджыпсту, псом ящхьэрауэ, «Алания»-м дэщIыгъуу премьер-лигэм сыхыхьэнырщ. Си хъуэпсапIэ иным и гугъу пщIымэ, Испанием и «Барселона»-м сыщыджэгуну сыхуейт.
